Omeliji ta' Patri Franku Qari mill- imqaddes evanġelju skont Ġovanni: F' dak iż- żmien Ġesù qal lill- mara Samaritana: Spirtu huwa Alla: u dawk li jadurawh jeħtieġ li jadurawh bl- ispirtu u bil- verità.

Kap. IV, 24.

Omelija ta' Patri Franku Dawn biss jaduraw 'l Alla bl- ispirtu u bil- verità li jindunaw, li jintebħu bil- ħażen tal- azzjoni, u għall- biża' jew għall- imħabba lejn Alla, jiddiżappruvaw, ma jagħtux il- kunsens tal- volontà.

Tinduna li hemm il- ħażen u ma tridux inti tkun toffri s- sagrifiċċju ta' qalbek lil Alla: tkun tagħrfu b' Sinjur tiegħek, b' Alla tiegħek u b' hekk tkun tadurah bl- ispirtu u bil- verità.

Tinduna li hemm il- ħażen u ma tridux, inti tkun toffri lil Alla sagrifiċċju ta' ringrazzjament għall- ġid kollu li hu għamillek, u b' hekk tkun tadurah bl- ispirtu u bil- verità, billi tagħrfu b' għajn ta' kull ġid, billi tagħraf it- tjubija u l- providenza tiegħu, li kollox huwa minnu, u li kollox huwa permezz tiegħu u li kollox għalih.

Tinduna li hemm il- ħażen, u ma tridux inti toffri sagrifiċċju impetratorju biex minnu inti tiġbed fuqek il- grazzja tiegħu, il- favuri u l- benedizzjonijiet tiegħu, u b' hekk inti tadurah bl- ispirtu u bil- verità, billi tagħrfu missier ħanin, li kollox minnu jiddependi.

Tinduna li ħażin u ma tagħtix kunsens tal- volontà tiegħek, inti tkun toffri sagrifiċċju ta' propizjazzjoni għal dnubietek ta' ħajtek, u b' hekk tkun tadurah bl- ispirtu u bil- verità, għax tagħrfu b' Alla ġust li jipplaka bil- vittmi spiritwali tal- umiljazzjoni u tal- indiema.

Alla huwa spirtu u min jadurah jinħtieġ li jadurah bl- ispirtu u bil- verità: immela ħadd ma jadurah ħlief min jopra b' intenzjoni retta, u mhux imqanqal mid- demm u mil- laħam, ossija min- natura.

Alla jħares lejn il- qalb, u mhux lejn il- virtù: mhux il- virtù iżda l- kawża tal- virtù għandha l- ħlas quddiem Alla.

L- intenzjoni intant tkun retta għax tkun imnissla mill- fidi, li hija persważjoni fuq ħwejjeġ li ma jidhrux irrivelati minn Alla; hija ħaġa impossibli li wieħed jogħġob lil Alla mingħajr il- fidi: immela fejn tonqos il- fidi żgur li ħadd ma jkun jista' jadura 'l Alla bl- ispirtu u bil- verità.

Il- fidi hija l- unika kawża, li biha wieħed jista' jadura 'l Alla, u li jigglorifikah: u s- sagrifiċċju għall- adorazzjoni hija l- ubbidjenza minn qalb safja għal kulma jikkmanda Alla, bla ebda partikularità.

Ammen.

Qari mill- imqaddes evanġelju skont Luqa: F' dak iż- żmien Ġesù qal lil kulħadd: Jekk xi ħadd irid jiġi warajja, jiċħad lilu nnifsu, u jieħu s- salib tiegħu kuljum, u jimxi warajja.

Kap. IX, 23.

Omelija ta' Patri Franku Kristu espressament wera li ħadd ma jista' jimitah, u jasal għas- salvazzjoni eterna, jekk ma jmerix 'il qalbu, u jekk bil- perseveranza ma jirrassenjax ruħu f' kollox.

Il- bniedem skont id- demm u l- laħam għandu tliet ġibdiet: ġibda għall- pjaċiri tas- sensi, ġibda għall- istimi u għall- unuri, u ġibda għall- flus jew għall- possessjoni.

Iċ- ċaħda tagħna nfusna qiegħda hawn: li aħna mmieru jew immorru kontra dawn it- tliet ġibdiet.

Mingħajr dina ċ- ċaħda ħadd ma jista' jservi 'l Alla, billi jobdi għall- kmandamenti tal- ħajja eterna, ħadd ma jista' jopra b' intenzjoni retta, billi jkun iħobb lilu nnifsu u għalhekk ikun ifittex lilu nnifsu.

Tħobb lilek innifsek skont in- natura tkun tissodisfa l- ġibdiet tiegħek: tobgħod lilek innifsek tkun tiċċaħħad mill- ġibdiet tiegħek.

Jew il- volontà tal- bniedem jew il- volontà ta' Alla: jew ma' waħda jew mal- oħra.

Hija ħaġa tassew tqila, u tqila wisq li wieħed jiċħad lilu nnifsu, għax kulħadd iħobb lilu nnifsu, kulħadd marbut miegħu nnifsu: iżda dak li hu impossibbli għall- bniedem huwa possibbli għal Alla, u bil- grazzja ta' Alla iva jista' wieħed jasal biex jobgħod lilu nnifsu, jiġifieri li jrid dak li Alla jrid, u li ma jridx dak li Alla ma jridx.

Min hu li jiċħad lilu nnifsu, jekk qabel ma jkunx ipperswada ruħu dwar ix- xorti li jista' jsib fil- mewt tiegħu jew ta' tgawdija eterna, jew ta' tbatija eterna?

L- ewwel pass li wieħed għandu jieħu biex ikun skular ta' Kristu huwa li jobgħod lilu nnifsu, li ma jissodisfax il- volontà tiegħu, u li jorbot il- volontà tiegħu f' kollox mal- volontà ta' Alla, li jrieġi u jiggverna kollox għall- volontà tiegħu.

Miċ- ċaħda tagħna nfusna għandna biss il- vera paċi tal- qalb, għandna 'l Alla fil- qalb tagħna b' sultan tagħha, u ngawdu t- teżori tal- grazzji tiegħu.

Mingħajr iċ- ċaħda tiegħek innifsek ma tistax timxi wara Kristu, ma tistax timitah, ma tistax tagħmel dak li jridek tagħmel.

Mingħajr iċ- ċaħda tiegħek innifsek l- ubbidjenza ma hix għalik, it- tgħakkis u l- paċenzja mhumiex għalik: u inti ma tista' qatt toħroġ rebbieħ minn ebda prova, minn ebda tentazzjoni, għax l- imħabba tiegħek innifsek b' ċerta potenza tgħaffġek taħt il- madmad qalil tagħha.

Inti biċ- ċaħda tiegħek innifsek tagħti qalbek lil Alla, u Alla jagħtik lilu nnifsu f' din il- ħajja u fl- oħra.

U bl- imħabba tiegħek innifsek u la kwiet u la paċi ma tista' tgawdi fuq dina l- art lanqas beatitudni wara mewtek.

Ċaħad lilu nnifsu min għandu qalbu stakkata minn kollox b' mod li ma jixtieq xejn mill- ħwejjeġ ta' dina l- art: u ħsiebu li jkun ma' Kristu, u għalhekk ix- xewqa tiegħu hija li jmut.

Ammen.

Qari mill- imqaddes evanġelju skont Mattew: F' dak iż- żmien Ġesù qal lill- iskulari tiegħu: Ejjew għandi intom ilkoll, li intom imħabbtin u mtaqqlin, u jiena nissollevakom.

Kap. XI, 28.

Omelija ta' Patri Franku Is- Sinjur tagħna Kristu Ġesù jistedinna li mmorru għandu, meta aħna mħabbtin u mtaqqlin, u jassigurana li hu jissollevana, li jikkonfortana.

Immela nirrikorru lejh u tassew jissollevana, u tassew jikkonfortana, għax huwa ma jigdibx, u lanqas jista' jigdeb.

Nirrikorru lejh persważi li xejn mhuwa impossibbli għalih, persważi li hu ta' qalb ħanina, persważi li huwa jħobbna.

Naqraw fl- evanġelju li ħadd ma resaq lejh għall- għajnuna, għall- konsolazzjoni, u baqa' konfuż: anzi hu stess minn rajh fittex li jfarraġ il- imnikktin.

Huwa stess minn rajh jistedinna biex immorru għandu, mela tassew irid il- ġid tagħna, tassew irid jagħtina kull bżonn tagħna, tassew irid jiftaħ it- teżori tiegħu, u minn qalbu jxerred il- grazzji tant għar- ruħ, kemm ukoll għall- ħajja tal- ġisem fuq dawk li jersqu lejh, fuq dawk li jmorru għandu għall- għajnuna, u għall- paċi.

Tkun xi tkun il- kawża li tkun tgħaffeġ il- qalb tagħna, huwa allura jagħtina l- grazzja effikaċi li nirrassenjaw ruħna mal- volontà ta' Alla, u l- inkwiet jitbiegħed, u l- iskunċert jisparixxi.

Jekk imdejqin akkawża ta' ħajjitna l- imgħoddija, ta' dnubietna, allura huwa jnissel fina ndiema u kunfidenza kbira għall- maħfra, u jtaffi fina l- biża' tal- ġudizzju u tas- salvazzjoni ta' ruħna.

Jistedinna biex immorru għandu filwaqt li hu jaf xi bżonnijiet inkunu fihom: iżda jrid li aħna nitolbuh u hu b' gost ta' qalbu jiftaħ it- teżori tiegħu u jagħtina kulma ninħtieġu.

Kull kuntrarju għal kelmtu jintefa, u l- kalma u l- kwiet iduru magħna: insejħulu u jkollna wara nirringrazzjawh u nunurawh.

Kristu Ġesù kien fid- dinja u ġarrab l- imrar tagħha: qalbu kollha ħniena għall- miżerja tagħna u jkun jistenna li mmorru għandu biex jilqagħna fi ħdanu.

Jiddispjaċih li nfittxu banda oħra l- mistrieħ u s- solliev: huwa jaf li xejn, ebda kreatura, ma hija kapaċi tqegħidna f' sikkitna.

Midinbin, morda, deżolati, imnikktin, maħqurin, foqra, imbikkija, morru għand Ġesù, u ejjew u ċanfruni jekk ma jagħtikomx il- mistrieħ, is- solliev.

Il- qalb tiegħu li kellu fid- dinja għadha l- istess waħda u tibqa' l- istess għal dejjem: u dina l- qalb tiegħu hija ffurmata fis- sider divin tiegħu biex tikkonsla lilna bnedmin, li nfittxuh bil- verità.

Ammen.

Qari mill- imqaddes evanġelju skont Ġovanni: F' dak iż- żmien Ġesù qal lill- iskulari tiegħu: Il- Missier innifsu jħobbkom, għax intom ħabbejtu lili, u emmintu, li jiena ħriġt minn Alla.

Kap. XVI, 27.

Omelija ta' Patri Franku Alla jħobb kull kreatura tiegħu, u xejn ma jobgħod mill- ħwejjeġ li ħalaq.

Alla jħobb kull bniedem bl- imħabba li hija skont in- natura: iħobb il- midinbin bħalma jħobb l- annimali kollha, li jgħajjixhom bl- ikel u bix- xorb u bl- għata, u jieħu ħsiebhom fil- provvidenza bħalma jieħu ħsieb u kura tat- tajr tal- ajru u tal- ġilju tal- għalqa.

Iżda bl- imħabba, li hija skont il- grazzja, ma jħobbx ħlief 'il dawk li jħobbuh: "Jiena nħobb 'il min iħobbni."

Hekk hemm miktub li qal Alla.

Int min int, kun af li Alla jħobbok fil- kors tan- natura maħluqa, iżda fil- kors tal- grazzja Alla jħobbok tassew jekk tak jew jagħtik dak li hu jagħti lil min tassew iħobb bl- imħabba tal- grazzja.

X' jagħti Alla 'il min iħobb, u 'l kull min iħobb bl- imħabba tal- grazzja?

Kull ruħ li Alla jħobb bl- imħabba tal- grazzja jagħtiha tliet ħwejjeġ: Huwa jippreservaha mid- dnub il- mejjet, u jekk ikun iħobbha iżjed, jippreservaha anki mid- dnub il- venjal.

Jekk ħabib ikun miexi ma' ħabib tiegħu, u jinduna fit- triq li dan qiegħed iħossu ħażin, u fuq il- pont li jaqa' mal- art, allura jmidd idejh u jsostnih biex ma jħallihx jaqa' u jsostnih u jżommu, għax tassew ikun iħobbu.

Issa meta inti ttentat li taqa' fid- dnub, Alla li jħobbok, isostnik bl- għajnuna tal- grazzja tiegħu, u ma jħallikx taqa' għax iħobbok.

U mhux biss jippreserva r- ruħ mill- waqgħa fid- dnub, iżda jqegħidha fl- okkażjoni li tagħmel il- ġid lill- proxxmu, ġid spiritwali jew ġid temporali: u r- ruħ b' intenzjoni retta tikkorrispondi.

Alla jippreserva mid- dnub 'il kull ruħ li jħobb, u jqegħidha fl- okkażjoni li tagħmel il- ġid, u wkoll jagħmel li hija ssofri, u iktar ma jkun iħobbha, iktar jagħmel li hija ssofri; u hija ssofri bir- rassenjazzjoni.

Kemm wieħed għandu raġun li jitfarraġ xħin jara dawn it- tliet ħwejjeġ fuqu!

Kristu qal lill- iskulari tiegħu: "Il- Missier tiegħi jħobbkom, għax intom ħabbejtu lili."

U Kristu espressament qal: "Min għandu l- kmandamenti tiegħi u jħarishom, dan hu li jħobbni.

U min iħobbni jkun maħbub mill- Missier tiegħi: u jiena nħobbu."

Ġov.

XIV, 21.

B' xhud ta' Kristu ara li inti ma tħobbx 'il Kristu, u lanqas Alla 'l Missier ma jħobb lilek: "Min iħobbni jħares kliemi, u l- Missier tiegħi jħobbu."

Ġov XIV, 23; allurmeta inti ma tobdix għall- evanġelju, u tagħmel dak li Kristu ma jridx, jew ma tagħmilx dak li Kristu jrid.

Ammen.

Qari mill- imqaddes evanġelju skont Ġovanni: F' dak iż- żmien Ġesù qal lill- iskulari tiegħu: Kif il- Missier ħabb lili, jiena wkoll ħabbejt lilkom.

Ibqgħu fl- imħabba tiegħi.

Kap XV, 9.

Omelija ta' Patri Franku Kif Alla l- Missier ħabb 'il ibnu Ġesù, hekk Ġesù ddikjara li jħobb lilna, skulari tiegħu.

Alla l- Missier bla ebda dubju ħabb 'il ibnu Ġesù sinċerament, u ttrattah b' mod li n- natura tiġġudika atti mhux ta' mħabba, imma atti ta' mibegħda.

Infatti Kristu fil- ħajja mortali tiegħu ġarrab sofferenzi tant li tista' tgħid li għadda ħajja ta' martirju kontinwu.

Kulma sofra Ġesù, kien kollu dispożizzjoni ta' Alla fuqu, għax hija verità li Alla jrieġi u jiggverna kollox għall- volontà tiegħu.

Alla ma jridx id- dnub, iżda dak li joħroġ mid- dnub huwa volontà ta' Alla.

Kemm persekuzzjonijiet ġarrab Kristu mill- poplu Lhudi akkawża tal- għejra tagħhom, u persekuzzjonijiet ordinati għall- qerda tiegħu mill- wiċċ ta' dina l- art!

Min jaqra l- passjoni u l- mewt ta' Kristu, kif hemm irreġistrati fl- evanġelju, jagħraf allura wisq tajjeb li Ġesù sofra fin- natura umana tiegħu duluri tal- qalb, u wġigħat ħorox.

Kemm sofra fuq il- miżerja tal- bnedmin, u sofra li ġie li beka: beka fuq Ġerusalemm akkawża tad- dnubiet tagħha, ħass ħniena fuq l- armla ta' Najm deżolata miexja tibki wara l- kadavru tal- iben wieħed żagħżugħ tagħha, beka fuq Marija Madalena li ra tibki għall- mewt ta' ħuha Lazzru!

Fl- ort tal- Ġetsemani, qabel ma kien arrestat, ġarrab biża' li kkaġunalu għaraq tad- demm, ġarrab dwejjaq, u swied tal- qalb: u hemm iddikjara li ried jixrob il- kalċi li tah biex jixrob il- Missier tiegħu — "Il- kalċi li tani missieri ma nixorbux jiena?"

Kemm sofra fil- ġisem tiegħu fil- flaġellazzjoni li għaliha kkundannah Pilatu, wara li kien iddikjarah innoċenti quddiem il- poplu Lhudi.

Is- suldati pagani ta' Pilatu żebilħuh, inkurunawh bix- xewk li kkaġunalu wġigħat bil- wisq tormentużi, waħħluh bl- imsiemer mas- salib.

Ġarrab id- deżolazzjoni ta' missieru waqt l- agunija tiegħu fuq is- salib.

Kristu kien fqir, kien iddisprezzat mid- dinja, kien sofferenti, għax hekk ħabbu Alla l- Missier tiegħu.

Issa inti skular tiegħu, jekk tassew dan l- Imgħallem divin tiegħek iħobbok bl- imħabba tal- grazzja, u x' tistenna li hu biex jagħtik ħlief minn dawk il- ħwejjeġ li tah il- Missier tiegħu fuq dina l- art?

Hawn tbatijiet, u wara l- mewt glorja eterna: hekk Alla ġieb lilu nnifsu ma' Ġesù.

In- nisrani għandu biss raġun li jifraħ, allurmeta jara lilu nnifsu jixbah lil Ġesù fqir, iddisprezzat, ippersegwitat, sofferenti, u kkundannat fit- tribunal tad- dinja akkawża tal- verità u tal- ġustizzja.

Dak li jgħożżu l- bnedmin huwa qżież fl- għajnejn ta' Alla, hekk qal Kristu: immela, o nisrani, jekk inti għadek ma intix issofri, lesti ruħek għall- atti tal- imħabba ta' Ġesù lejk, jekk inti tassew trid tkun veru skular tiegħu, ossija jekk huwa għażlek biex inti tkun tiegħu.

Itfa' ħarsa fuq il- qaddisin tiegħu, u inti tara vverifikata dina s- sentenza ta' Ġesù fuqhom.

Ammen.

Qari mill- imqaddes evanġelju skont Luqa: F' dak iż- żmien Ġesù qal lil- Lhud: Tassew ingħidilkom li ebda profeta mhuwa milqugħ fil- patrija tiegħu.

Kap. IV, 24.

Omelija ta' Patri Franku Huwa spirtu ta' Satana, li wieħed huwa għajjur: infatti hemm miktub li Alla ħalaq il- bniedem biex ma jmutx, iżda l- mewt daħlet fid- dinja bl- għejra ta' Satana, u dawk li jimitawh huma mal- partit tiegħu.

X' inhija l- għejra?

Inti għajjur, meta ssewwed qalbek għall- ġid ta' ħaddieħor, u meta tifraħ bid- deni ta' ħaddieħor.

Hija ħaġa naturali li bniedem għajjur, tassew fi spirtu ħażin, li jagħmel id- deni.

In- natura umana hija ħażina, feruta bid- dnub oriġinali, dina tfittex lilha nnifisha f' kollox u ma trid 'il ħadd aħjar minnha, ma tistax tisma' ġid fuq ħaddieħor, u ssofri li tara mżejjen 'il xi ħadd b' xi don.

Kellu raġun Kristu jgħid li ebda profeta mhuwa milqugħ f' pajjiżu, u r- raġuni hija akkawża tal- għejra li ma tiflaħx tara wieħed mill- pajżani mfittex, jew igglorifikat.

Kull vizzju jagħmel infeliċi 'l kull min iħaddnu, iżda l- għejra tifni l- qalb ta' min iżommha fiha: għall- kuntrarju l- imħabba tgħajjex il- qalb u thenniha u tagħmilha dejjem kuntenta.

Kristu kien veru profeta, u profeta tassew kbir, iżda l- għejra tal- poplu Lhudi ma felħitux, xħin rawh imfittex, igglorifikat, u meqjum mill- poplu, min- nies li ġarrbu minnu l- veru ġid.

Għalhekk x' għamlu?

Immeditaw li jeqirduh, u l- għejra tagħhom wasslithom biex jarawh imdendel mas- salib, wara tant persekuzzjonijiet.

Hemm miktub li l- Iben ta' Alla sar bniedem, kien fid- dinja, u d- dinja permezz tiegħu saret, u d- dinja ma għarfitux.

Ġie fil- proprjetà tiegħu, u dawk li huma tiegħu ma laqgħuhx; iżda dawk li laqgħuh, lil dawn huwa tahom is- setgħa li jsiru wlied Alla.

Kristu qal lil- Lhud li ebda profeta mhu milqugħ f' pajjiżu, u bl- istorja pprovalhom li tassew huwa hekk.

Semma 'l Elija li ġie mibgħut f' Sarepta tas- Sidonja għand mara armla, meta f' Iżraeli kien hemm ħafna nisa romol: semma 'l Eliżew profeta li fi żmienu f' Iżraeli kien hemm ħafna mġiddma, u ħadd minnhom ma ġie mfejjaq ħlief Naaman Siru, bniedem barrani.

Għalhekk imtlew bil- korla fis- sinagoga dawk kollha li semgħuh jesponi dawn il- każijiet.

Ulied Alla jgħixu fl- imħabba u l- iskulari ta' Satana u tad- dinja jgħixu fis- suppervja, fix- xeħħa, fl- għejra, fiż- żina, fil- korla, fl- għażż, u fl- ikel u fix- xorb iżżejjed.

Ammen.

Qari mill- imqaddes evanġelju skont Mattew: F' dak iż- żmien Ġesù qal: Jiena ngħidilkom li ta' kull kelma ozjuża li jkunu tkellmu l- bnedmin, għad jagħtu l- kont tagħha fil- jum tal- ġudizzju.

Kap. XII, 36.

Omelija ta' Patri Franku Kemm isir bir- reqqa l- ġudizzju partikulari jidher ċar minn dan il- kliem ta' Kristu li ta' kull kelma fiergħa ozjuża li jkunu qalu l- bnedmin għad jagħtu kont tagħha fil- jum tal- ġudizzju.

Hija verità li kull bniedem f' mewtu għad ikun iġġudikat fuq il- Liġi li hija li tħobb 'l Alla b' qalbek kollha, u l- proxxmu tiegħek bħalek innifsek.

B' kelma ozjuża wieħed għandu jifhem kwalunkwe azzjoni voluntarja magħmula mingħajr fini suffiċjenti, mingħajr utilità, mingħajr bżonn.

Min hu li m' għandux jifhem kemm tenħtieġ attenzjoni għall- osservanza tal- kmandamenti?

Hemm miktub fil- ktieb tas- salmi li Alla kkmanda li l- kmandamenti tiegħu jkunu wisq indukrati.

Immela hemm ħtija u kastig għal kulma naħsbu, għal kulma ngħidu, għal kulma nagħmlu u nopraw mingħajr utilità jew għar- ruħ, jew għall- ġisem tant tagħna kemm tal- oħrajn.

Hija utilità r- rikreazzjoni, hija utilità li wieħed jgħin ruħu b' ċerti ħwawar fl- ikel jew fix- xorb, jew b' xi rwejjaħ ta' konfort, u f' kelma waħda hemm dejjem utilità, meta s- sens komun iħoss il- bżonn tal- profitt.

Kemm frugħat fl- ilbies!

Tiżjin tal- persuna bi ħwejjeġ superfluwi, mingħajr ebda neċessità, bizzilel, deheb, fidda, djamanti, żigarelli u l- bqija!

Mhijiex utilità li wieħed jiżżejjen bil- frugħa sabiex juri ruħu, u jkun sabiħ, u stmat mill- bnedmin ad eċċezzjoni ta' nies li jkunu jfittxu xi partit ta' żwieġ jew ta' nies miżżewġin biex ikunu jogħġbu lil xulxin basta li ma joħorġux mill- modestja.

Mhijiex utilità li wieħed jiekol, jew jixrob, jew iħares, jew ixomm, jew jisma' jew imiss biss biex jieħu gost, għad- delettazzjoni waħedha.

Mhijiex utilità li wieħed jiftaħar bih innifsu.

Dejjem huwa ħati ta' dnub jew mejjet jew venjal min jordna azzjoni apposta biex jissodisfa biss lilu nnifsu, għax b' hekk ma jkunx jagħmel il- volontà ta' Alla, iżda jkun ifittex lilu nnifsu billi jagħmel il- volontà tiegħu nnifsu.

Infatti Kristu għallimna li m' għandux ħlas quddiem Alla min jagħti karità lill- proxxmu biex jarawh il- bnedmin, jew min jitlob 'l Alla biex jarawh il- bnedmin, jew min isum biex jarawh il- bnedmin.

Kemm ħsibijiet inutli, kemm kliem inutli, kemm mistoqsijiet bla bżonn, kemm operazzjonijiet inutli!

U intant ftit huma li jagħtu kas tagħhom li għad ikunu fuqhom iġġudikati f' mewthom.

Ordinarjament kważi kulħadd jgħid: Dina mhija xejn, dak mhuwa xejn, u għalhekk itemmu x- xewqat tagħhom bla ma jqisu li huma responsabbli fejn ma hemmx fini suffiċjenti, fejn ma hemmx eżerċizzju ta' virtù.

Ammen.

Qari mill- imqaddes evanġelju skont Mattew: F' dak iż- żmien Ġesù qal lill- iskulari tiegħu: Ħudu fuqkom il- madmad tiegħi, u itgħallmu minni, għax jiena għandi qalbi mansweta u umli, u intom issibu għalikom infuskom fir- ruħ tagħkom il- mistrieħ, għax il- madmad tiegħi huwa ħelu, u l- piż tiegħi huwa ħafif.

Kap. XI, 29- 30.

Omelija ta' Patri Franku Ġesù l- Imgħallem wieħed tal- bnedmin iridna nimitawh fl- umiltà u fil- manswetudni tiegħu, u assigurana li allura aħna naslu biex ingawdu f' qalbna vera paċi, l- uniku teżor tal- bnedmin.

Min huwa tassew umli?

Min hu persważ li tassew mhuwa xejn: u dina hija verità li narawha b' għajnejna, u li mmissuha b' idejna.

Infatti kulma aħna, hu minn Alla, u kulma għandna tahulna Alla b' xejn: kieku Alla ħalliena fix- xejn tagħna, xejn żgur ma stajna nagħmlu, xejn ma kien ikollna.

Uġigħ, u l- ħsieb tal- mewt jipperswaduna li tassew ma aħna xejn: mingħajr il- grazzja ta' Alla ma nistgħu nagħmlu ebda virtù: kull don tagħna huwa minn Alla.

Jintgħaraf bniedem umli mill- ubbidjenza tiegħu bl- ebda partikularità.

Min hu persważ li ma huwa xejn, allurmeta jirċievi azzjoni ħażina, dina tibqa' għaddejja bħallikieku ma ħabtet ma' xejn.

Huwa tassew ingannat min jaħseb li huwa xi ħaġa meta mhuwa xejn: hekk jgħallem San Pawl, u jintgħaraf li hu jaħseb li hu xi ħaġa waqt il- prova, għax azzjoni ħażina li jirċievi ssib ma' xiex tesplodi, ma' xiex tinfaqa' u erħilu jinfaqa' Kristu kien hekk umli, li Satana stess ma setax jipperswadi lilu nnifsu li t- tieni persuna divina saret bniedem, u avviċinah biex jaċċerta lilu nnifsu.

Kien hekk umli, li l- poplu Lhudi kkonfonda xħin rah bl- omnipotenza f' idejh, u intant ma kien iżommha xejn fil- ħajja baxxa tiegħu.

Kien hekk umli, li l- maħbubin tiegħu kkonfondew, xħin rawh jagħmilha ta' seftur, jaħslilhom saqajhom.

Kbir huwa Alla, u biss mill- umli huwa onorat.

Xi ngħidu fuq il- qalb mansweta ta' Ġesù, xħin fuq is- salib talab għal dawk li sallbuh?

Huwa għallimna li jekk aħna ma naħfrux minn qalbna 'l kull għadu tagħna, lanqas Alla ma jaħfer lilna dnubietna, u li jekk aħna naħfru, Alla jaħfer lilna dnubietna.

In- natura tagħna hija supperva, u hija vendikattiva: u għalhekk Ġesù jridna umli u mansweti biex aħna jkollna l- vera paċi tal- qalb, u mmorru l- ġenna.

Bniedem manswet ma jpatti qatt deni b' deni, anzi jpatti d- deni bil- ġid, bħalma jagħmel Alla li jtella' x- xemx tiegħu, u jitfa' x- xita fuq il- ħżiena wkoll għedewwa tiegħu fil- veru sens.

Hija proprjetà ta' Alla li jħenn u li jaħfer, u l- manswet huwa li jgħix bl- ispirtu ta' Alla.

Hija ħaġa tqila għan- natura tagħna li numiljaw ruħna u li nħobbu l- għedewwa tagħna; iżda naslu bil- għajnuna tal- grazzja ta' Alla biex nagħmlu dawn il- passi, għax Alla ma jiċħadx il- grazzja tiegħu lil min jitlobhielu bil- verità.

Kristu qalilna li l- madmad tiegħu huwa ħelu, u l- piż tiegħu huwa ħafif: u veru hekk hu għal min iħobb tassew 'l Alla, u l- proxxmu li huwa x- xbieha ta' Alla.

L- imħabba tagħmel kollox ħafif, u kollox ħelu, u l- liġi ta' Alla hija fl- imħabba: Ħobb is- Sinjur Alla tiegħek b' qalbek kollha, u ħobb il- proxxmu bħalek innifsek.

Ammen.

Qari mill- imqaddes evanġelju skont Luqa: F' dak iż- żmien Ġesù qal lill- iskulari tiegħu: Bniedem tajjeb mit- teżor tajjeb ta' qalbu jġib barra ħaġa tajba: u bniedem ħażin mit- teżor ħażin iġib ħaġa ħażina.

Għax mill- abbundanza tal- qalb jitkellem il- ħalq.

Kap. VI, 45.

Omelija ta' Patri Franku

Il- qalb tal- bniedem hija moħbija fis- sider, u ma tidhirx: iżda oh kemm tintgħaraf minn dak li joħroġ minnha!

U l- mument tal- prova, il- mument tat- tentazzjoni, huwa l- mument li wieħed jagħraf il- kwalità tagħha, jekk tajba, jew ħażina.

Il- bniedem min- natura mħassra jaf jagħmilha ta' faċċol: jaf jagħmilha ta' nagħġa meta internament huwa lupu, iżda malajr jinqabad li huwa faċċol, allurmeta jiġi fuqu l- kuntrarju, allurmeta jitkellem, allurmeta jopra.

Kristu qalilna li l- faċċoli jintgħarfu mill- operazzjonijiet tagħhom, għax ħadd ma jiġbor l- għeneb mix- xewk, jew it- tin mill- għollieq: kull siġra tajba tagħmel frott tajjeb, u kull siġra ħażina tagħmel frott ħażin.

Siġra tajba ma tistax tagħmel frott ħażin: lanqas siġra ħażina ma tista' tagħmel frott tajjeb.

Il- bniedem mill- operazzjonijiet immela tiegħu jista' jistudja u jagħraf lilu nnifsu, jekk huwiex onest jew diżonest, jekk umli jew supperv, jekk fidil jew infidil, jekk tajjeb jew ħażin: u wkoll jagħraf l- oħrajn mill- operazzjonijiet tagħhom.

Inti għandek qalbek vanituża, fiergħa, vojta bla virtù: ekku l- ilsien ta' qalbek li titkellem fuqek innifsek, li tagħmel il- ħsejjes, il- kjassu, li tfittex il- bnedmin biss xhieda tal- opri tajba tagħha, sabiex dawn ifaħħruk, li żżejjen il- ġisem bl- eleganza tal- libsa, biex tiġbed fuqek l- istima.

Inti għandek qalbek supperva, ekku l- ilsien ta' qalbek, li tiddisprezza l- proxxmu tiegħek.

Inti għandek qalbek karitattiva, ekku l- ilsien ta' qalbek, li tissaporti d- difetti tal- oħrajn.

Inti għandek qalbek ħelwa u mansweta, ekku l- ilsien ta' qalbek, li titgħannaq ma' min jittrattak ħażin, u jagħmillek id- deni.

Inti għandek qalbek ħanina, ekku l- ilsien ta' qalbek, li tagħti għajnuna lil min ikun, ikun fil- bżonn tiegħek.

Inti għandek qalbek tajba, ekku l- ilsien ta' qalbek, li tagħmel il- ġid lil kulħadd.

Inti għandek qalbek ħażina, ekku l- ilsien ta' qalbek, li tagħmel id- deni.

Inti għandek qalbek prudenti, ekku l- ilsien ta' qalbek, li żżomm fik il- paċenzja.

Inti għandek qalbek kasta u safja, ekku l- ilsien ta' qalbek, li kontinwament tgħakkes għajnejk.

Inti għandek qalbek virtuża, ekku l- ilsien ta' qalbek, li ma tixtieq xejn mill- ħwejjeġ ta' dina l- art, u li kif tista' tirrimedja għad- deni.

Inti għandek qalbek vizzjuża, ekku l- ilsien ta' qalbek, li tħaddan biss kulma jogħġbok.

Inti għandek qalbek nobbli, ekku l- ilsien ta' qalbek, li tittratta b' manjieri tajba lil kulħadd.

Studja immela 'l qalbek, u sewwi biss fejn għandek issewwi, sakemm għadek tista' ssewwi.

Ammen.

Qari mill- imqaddes evanġelju skont Luqa:

F' dak iż- żmien Ġesù qal lill- iskulari tiegħu: Jaħasra għalikom meta jkunu berkukom il- bnedmin.

Kap. VI, 26.

Omelija ta' Patri Franku

Infittxu dejjem li Alla jberikna, u huwa jberikna fil- paċi, u bil- paċi.

Għandu wieħed ikun jaf li kull bniedem li jiġi fid- dinja jinħtieġlu li l- ewwel jidħol fit- tribunal tad- dinja, u hawn jieħu sentenza jew tajba jew ħażina.

U wara mewtu jinħtieġlu li jidħol fit- tribunal ta' Alla, fit- tribunal ta' Kristu, u hawn jieħu bla ebda dubju sentenza jew tajba jew ħażina.

Issa hija verità li għallimhielna Kristu li min jieħu sentenza tajba fit- tribunal tad- dinja, allura jeħodha ħażina fit- tribunal ta' Alla, u li min jieħu sentenza ħażina fid- dinja, allura jeħodha tajba fit- tribunal ta' Alla.

Infatti huwa qal: Imberkin intom meta jobogħdukom il- bnedmin, u jifirdukom, u jċanfrukom, u jżebilħu isimkom bħala deni mħabba Bin il- bniedem.

Ifirħu f' dak il- jum u aqbżu bil- ferħ: għax ekku l- ħlas tagħkom huwa bil- bosta fis- sema.

Imberkin dawk li jġarrbu moħqrija mħabba l- ġustizzja, għax tagħhom hija s- saltna tas- smewwiet.

Imberkin intom, meta jkunu seħtukom il- bnedmin, imħabba fija, għax għandkom raġun biex tifirħu, xħin intom tkunu ttrattati bħall- profeti li ġew qabilkom mibgħutin minn Alla.

Minn dan il- kliem jidher ċar li għandu jistenna sentenza tajba min fid- dinja mħabba fil- verità u fil ġustizzja jkun immaltrattat u kkundannat.

Kristu Ġesù fit- tribunal tad- dinja ħa sentenza ħażina, u ġie kkundannat għall- mewt bla ħtija, u mbagħad wara ġie minn Alla l- Missier tiegħu eżaltat fil- leminija tal- glorja.

Jaħasra għalikom meta jkunu berkukom il- bnedmin, għaliex jaħasra?

Għax li kontu mid- dinja, id- dinja tħobb dak li huwa tagħha, u tbierek 'il min jistħoqqlu saħta għall- malizzja, għall- ħżiena opri tagħhom.

Id- dinja tistma 'l min huwa għani, 'il min hu mxebba' 'il min igawdi, 'il min hu fl- unuri, u tiddisprezza 'l min jgħix għadu tagħha billi jiddiżapprovaw id- dnub, u kull għamil tagħha li hu kontra l- liġi ta' Alla.

Ir- regola tad- dinja hija li wieħed jagħmel dak li jrid hu anki kontra l- volontà ta' Alla; ir- regola tal- grazzja li wieħed iħalli ħajtu, jekk jenħtieġ, biex itemm il- volontà ta' Alla.

San Ġakbu jikteb: Adulteri, intom ma tafux li l- ħbiberija ta' dina d- dinja hija għadu ta' Alla?

Min immela jkun ried ikun ħabib ta' dina d- dinja, jinkiteb, u jintqiegħed għadu ta' Alla.

Immela jew hawn fid- dinja, jew hemm wara l- mewt sentenza ħażina.

Ammen.

Qari mill- imqaddes evanġelju skont Mattew:

F' dak iż- żmien Ġesù qal lill- iskulari tiegħu: Oh, kemm huwa dejjaq il- bieb, u marsusa t- triq, li tieħu għall- ħajja; u ftit huma li jsibuha!

Kap. VII, 14.

Omelija ta' Patri Franku

In- natura tal- bniedem ma tridx liġijiet fuqha, iżda trid li tkun libera, u tagħmel li trid hija.

B' hekk żgur li ma tasalx biex ittemm il- fini li għalih huwa maħluq kull bniedem.

"Ħares il- kmandamenti, u b' hekk tidħol fil- ħajja ta' dejjem."

Hekk qal Kristu liż- żagħżugħ għani.

Matt.

XIX, 17.

Huwa impossibli li wieħed iħares il- kmandamenti mingħajr tgħakkis kontinwu, u mingħajr paċenzja: u dawna ż- żewġ virtujiet huma orrur għan- natura tal- bniedem, u għalhekk taħrabhom, u ma tagħmilx ħlief li tissodisfa qalbha f' kulma lilha jogħġob.

It- triq li tieħu għall- ħajja, qal Ġesù, hija marsusa, u l- bieb huwa dejjaq: u intant il- bieb huwa dejjaq u t- triq marsusa għaliex biex wieħed jidħol minn dan il- bieb u jimxi minn dina t- triq jenħtieġ li jmieri 'l qalbu, li jiċħad lilu nnifsu kontra l- ġibdiet tan- natura, li tfittex il- flus, il- pjaċiri, u l- unuri.

Żgur li n- natura mhijiex kapaċi li tiċħad lilha nnifisha, iżda bl- għajnuna tal- grazzja dak li huwa impossibbli għall- bniedem isir possibbli għalih: u Alla ma jiċħadx l- għajnuna tal- grazzja lil min jitlobhielu.

Jenħtieġ li wieħed jifhem tajjeb it- tmiem ta' dina t- triq: dan huwa li takkwista glorja u beatitudni eterna, wara ħajja qasira ta' tgħakkis u ta' paċenzja.

Il- persważjoni fil- Ġenna, u l- persważjoni fl- Infern huma kawża għall- bniedem li jagħżel kull mezz li jwasslu fil- Ġenna, u li jevita kulma jwasslu fl- Infern.

Kemm huwa dejjaq il- bieb, u kemm hija marsusa t- triq li tieħu għall- ħajja?

San Ġwann tas- Salib jgħallem li l- bieb huwa dejjaq u t- triq hija marsusa iktar milli taħseb inti.

"Oh kemm," qal Kristu.

Dina t- triq ftit huma li jsibuha għaliex m' hemmx fihom il- persważjoni tal- ġmiel, li għajn ta' bniedem qatt ma rat.

Il- bnedmin ifittxu t- triq il- wiesgħa li tieħu għat- telfien, u ftit mill- bnedmin isibu t- triq id- dejqa: dan narawh aħna stess, għax bosta u bosta huma medhijin bihom infushom li jikkuntentaw in- natura mħassra, u ftit huma li jmieru 'l qalbhom, li jagħmlu vera penitenza billi jitgħakksu, u jieħdu paċenzja.

Ħadd ma jrid ibati, u kulħadd irid igawdi: u mbagħad fit- tmiem tat- triq, it- tgawdija tagħhom titbiddel fi tbatija eterna, u allura ma jintgħatax rimedju għall- ingann terribbli tagħhom.

Ammen.

F' dak iż- żmien Ġesù qal lill- iskulari tiegħu: Tassew ingħidilkom li hija ħaġa tqila li bniedem għani jidħol fis- saltna tas- smewwiet.

U mill- ġdid ingħidilkom: Huwa eħfef li ġemel jgħaddi minn għajn ta' labra, minn li bniedem għani jidħol fis- saltna tas- smewwiet.

Kap. XIX, 23, 24.

Omelija ta' Patri Franku

Fin- natura umana feruta bid- dnub oriġinali hemm tliet ġibdiet: ġibda għall- flus, ġibda għall- unuri, u ġibda għall- pjaċiri: iżda l- iktar ħażina fost dawn il- ġibdiet hija l- ġibda għall- flus.

L- Ispirtu Santu jixhed u jgħid dwar il- ġibda għall- flus li m' hawn xejn iktar ħażin milli wieħed iħobb il- flus.

L- istorja turina li l- aqwa delitt li sar fid- dinja kienet il- kawża ta' dina l- ġibda: infatti Ġuda ttradixxa għall- mewt l- Iben ta' Alla inkarnat.

San Pawl jiddikjara li l- għerq ta' kull deni hija r- regħba tal- flus.

Kellu Kristu r- raġunijiet tiegħu, meta qalilna li hija ħaġa tqila li bniedem għani jidħol fis- saltna tas- smewwiet.

Anzi huwa wera ċerta impossibbiltà għas- salvazzjoni ta' bniedem li għandu l- flejjes: jista' forsi jkun li ġemel jgħaddi minn ras ta' labra tal- ħjata?

Kristu qal li huwa eħfef li ġemel jgħaddi minn għajn ta' labra tar- ras milli bniedem għani jidħol fis- saltna tas- smewwiet: u l- kawża tat- telfien mhijiex hawn li wieħed għandu l- flejjes, iżda r- rabta tal- qalb magħhom.

Infatti bil- flejjes l- għani jista' jissokkorri, jissollieva, u jikkonforta l- fqir b' tant mertu kbir għall- ħajja eterna.

Ir- rabta tal- qalb mal- flejjes twebbes il- vixxri tal- ħniena: u mingħajr ħniena wieħed m' għandux għax jistenna ħniena quddiem Alla.

Imberkin dawk li jħennu għax huma jsibu ħniena.

Qalb marbuta mal- għana ma tħallix li l- possessur jirrifletti li ġidu jaqa' fl- idejn tal- werrieta tiegħu f' ħin bla waqt, għax il- mewt nistennewha kull mument, u l- werrieta skont in- natura flok ma jibkuh, jifirħu bil- ġmiel tal- boroż, ikkonservati b' tant attenzjoni għalihom minn dan il- bniedem għani.

M' hemmx kliem li jista' jfisser kemm huwa infeliċi, u tturmentat, u mniggeż u ddeżolat, u beżgħani min għandu l- flejjes.

Is- sultan David talab lil Alla biex ma jagħtihx rikkezzi u biex ma jagħtihx faqar: kien kuntent bin- neċessarju.

L- eżempju ta' Kristu dwar il- faqar għandu jimpressjona lilna skulari tiegħu: fit- tagħlim tiegħu fuq il- muntanja fetaħ fommu u bierek l- ewwel il- foqra, huwa stess lanqas ma kien jippossiedi xejn, lanqas ma kellu fejn imidd rasu: delizzju tiegħu kien mal- foqra.

Ammen.

Qari mill- imqaddes evanġelju skont Luqa:

F' dak iż- żmien Ġesù qal lill- iskulari tiegħu: Kunu ta' qalb ħanina kif ukoll huwa ta' qalb ħanina l- Missier tagħkom.

Kap. VI, 36.

Omelija ta' Patri Franku

Hija proprjetà ta' Alla li jħenn dejjem u jaħfer, hekk tistqarr il- Knisja Kattolika fit- talb tagħha: u min iħenn dejjem u jaħfer b' unur kbir għalih innifsu jkun jixbah lil Alla fil- kwalità ta' veru Missier.

Hemm miktub fil- ktieb tas- Salmi: Kif missier iħenn għall- ulied, iħenn is- Sinjur għal dawk li jibżgħu minnu, għax huwa għaraf il- għaġna tagħna u ftakar li aħna aħna trab.

Il- ħniena tas- Sinjur minn dejjem u għal dejjem ta' dejjem fuq dawk li jibżgħu minnu.

Salm 102, 13- 14.17.

Dina l- ħniena ta' Alla, hija l- ħniena tal- grazzja għax ordinata għal dawk li jibżgħu minnu.

F' Alla hemm ukoll ħniena skont in- natura, għax hu ma jobgħod ebda ħaġa mill- ħwejjeġ li hu ħalaq: infatti jtella' x- xemx tiegħu u jibgħat ix- xita tiegħu fuq il- ġusti u fuq il- ħżiena li ma jibżgħux minnu, fuq il- fidili u l- infidili.

Fid- dinja hawn min jagħmel ħniena skont in- natura, imqanqlin jew mir- rikonoxxenza, jew mid- debbulizza tal- qalb, jew mis- simpatija, jew minn xi tama ta' ġid ta' dina l- art.

Min jagħmel ħniena bħal din, ma jagħmilhiex ma' kulħadd, iżda ma' min irid, jew ma' min lilu jogħġob, u ma fiha ebda mertu quddiem Alla, għax ikun ifittex lilu nnifsu u mhux ix- xbieha ta' Alla, li hija f' kull bniedem.

Hawn ukoll min jagħmel ħniena skont il- grazzja, imqanqlin jew mill- imħabba lejn Alla, jew mill- biża' ta' Alla.

Min jagħmilha jilmaħ f' kull bniedem ix- xbieha ta' Alla, u għalhekk jagħmilha ma' kulħadd, anki mal- għedewwa tiegħu: Kristu jrid li nagħmlu ħniena bħalma jagħmilha Alla, jiġifieri ma' min ikun fil- bżonn tal- għajnuna, ikun min ikun.

Il- ħniena hija ħaġa tal- qalb, u mill- qalb joħroġ kulma jagħmel il- bniedem: issa, meta l- qalb hija ħanina, bħal siġra tajba li ma tistax tagħti frott ħażin, tagħmel dejjem opri ta' għajnuna fil- bżonn, u jekk ma tkunx tista' bl- opra, tagħmel dejjem bix- xewqa.

Bniedem ħanin fuq dina l- art m' għandu jkollu nieqes ebda ġid u fost il- ġid kollu hemm il- grazzja ta' Alla għalih, li tilliberah minn kull deni tar- ruħ u tal- ġisem: għandu jsib ħniena malli jfittixha.

Huwa biżżejjed għall- bniedem li jagħmel il- ħniena skont il- grazzja għax minn dina l- ħniena, għandu l- ħbiberija eterna ta' Alla.

Ammen.

F' dak iż- żmien Ġesù qal: Jekk ma tkunux għamiltu ndiema, ilkoll xorta waħda tintilfu.

Kap. XIII, 5.

Omelija ta' Patri Franku

Min hu li ma jarax in- neċessità ta' mezz għas- salvazzjoni ta' ruħu l- penitenza ossija l- indiema?

Żgur li ħadd ma jista' jagħmel indiema ta' dnubietu, jekk m' għandux il- persważjoni fuq Alla li huwa hu, u li jippremja t- tajbin u li jikkastiga l- ħżiena, u jekk m' għandux il- persważjoni li huwa midneb.

Hemm indiema tan- natura li titnissel fil- qalb minn kawżi ta' dina l- art, bħallikieku wieħed jixtieq li ma seraqx, għax tilef il- fama tiegħu, u dina xejn ma tiswielu għall- maħfra.

Hemm indiema tal- grazzja, li titnissel fil- qalb minn kawżi tal- fidi, bħallikieku mill- biża' tal- infern, jew mill- imħabba lejn Alla.

Tissejjaħ indiema tal- grazzja, għaliex ħadd ma jista' jemmen, jew jittama, jew iħobb, jew jindem mingħajr l- ispirazzjoni tal- Ispirtu Santu, li tiġi qabel fil- qalb tal- bniedem.

Ebda bniedem li ġie mibgħut minn Alla fid- dinja, ma ppritkax il- penitenza, għax mingħajrha ebda dnub la mejjet lanqas venjal ma jista' jinħafer.

Bniedem sogħbien li dineb jintgħaraf mill- ħarba tal- okkażjoni prossima u mill- opri tiegħu tal- ħniena lejn il- proxxmu fil- bżonn.

Impossibbli li wieħed jara sabiħ dak li jkun ikkaġunalu l- veru deni!

Biex wieħed inissel fih l- indiema, li tassew għandha tant forza li tħassar id- dnub quddiem Alla, għandu jimmedita b' mod speċjali s- serjetà tan- Novissmi, li huma mewt, ġudizzju, infern u ġenna; iżda fuq kollox li jitlob 'l Alla li jħenn għalih, għax kollox fejn hu jibqa' jekk Alla ma jitfax ir- ruġjada tal- grazzja tiegħu, u Alla ma jafx idawwar wiċċu minn ruħ li tumilja lilha nnifisha quddiemu.

Min hu persważ li huwa midneb żgur li ma jafx jgħix bis- sentimenti tad- dinja, la jimpurtah minn unuri, la minn flus u possessjonijiet, la minn gosti u pjaċiri, iżda bil- biża' u bit- tregħid jirripara l- azzjonijiet ħżiena li għamel lil Alla tiegħu, u speċjalment b' atti ta' rassenjazzjoni, dejjem pront li jħalli wkoll ħajtu biex ma jidnibx għal li ġej.

Jagħmel il- mezzi biex jippreserva ruħu minn kull dnub, u speċjalment il- ħsieb tal- preżenza ta' Alla, u li ma jitlef ebda okkażjoni li jagħmel ħniena mal- proxxmu tiegħu kif jista' Ammen.

Qari mill- imqaddes evanġelju skont Marku:

F' dak iż- żmien Ġesù qal lill- iskulari tiegħu: Ħallu t- tfal żgħar jiġu għandi, u la żżommuhomx: għax tagħhom u ta' min hu bħalhom hija s- saltna ta' Alla.

Tassew ingħidilkom: Min ma jkunx laqa' s- saltna ta' Alla bħal tifel żgħir ma jidħolx fiha.

Kap. X, 14- 15.

Omelija ta' Patri Franku

Jinħtieġ li nitbiddlu u nsiru bħal tfal żgħar biex inkunu nistgħu nidħlu fis- saltna tas- smewwiet: hekk għallimna Kristu.

Il- bniedem jaħseb li hu xi ħaġa, u għalhekk jissuppervja, u jattakka qalbu miegħu nnifsu u jidneb biex isostni dik ix- xi ħaġa li hu jaħseb li huwa.

Għaliex għani, għaliex sabiħ, għaliex għaref, għaliex b' saħħtu, għaliex għandu xi don ieħor naturali, b' ingann serju tiegħu nnifsu ma jifhimx li ma huwa xejn.

L- appostlu San Pawl jikteb li min jaħseb li huwa xi ħaġa, meta ma huwa xejn, dan iqarraq lilu nnifsu.

U jgħidlek: X' inhu li għandek, li ma rċevejtux b' xejn, u jekk irċevejtu b' xejn, għaliex titkabbar u tintefaħ bħallikieku ma rċevejtux b' xejn.

M' hawnx verità hekk ċara daqskemm li l- bniedem mhuwa xejn: infatti x' kien jista' jagħmel, li kieku Alla ma ħalqux, u ħallieh fix- xejn tiegħu?

It- tfal iż- żgħar għalhekk huma ta' min jimitahom, għax dawn ma jaħsbux li huma xi ħaġa.

Suppervja u umiltà.

Is- suppervja hija għan- natura umana li tibda tagħraf lilha nnifisha, u l- umiltà hija għan- natura umana li għadha ma bdietx tara fiha nnifisha ebda preġju.

Għalhekk Kristu qalilna li jekk ma nkunux tbiddilna, jiġifieri jekk minn suppervi ma nsirux umli, ma nidħlux fis- saltna tas- smewwiet.

Ħadd ma jista' jidħol fis- saltna tas- smewwiet, jekk ma josservax il- liġi: u biex wieħed josserva l- liġi jenħtieġ li jkun ċaħad il- volontà tiegħu, lilu nnifsu, li jifhimha tajjeb li mhuwa xejn, għax allura jgħix iddistakkat mill- imħabba tiegħu nnifsu.

Il- kawża ta' kull dnub hija dejjem l- imħabba diżordinata tagħna nfusna.

Min immela jibqa' supperv u ma jsirx umli bħal tifel żgħir, ma jkunx jista' josserva l- liġi li biha nidħlu fil- ħajja eterna.

Kristu jrid il- kumpanija tat- tfal iż- żgħar u ta' dawk li jixbhu lit- tfal żgħar.

Tifel żgħir ma jaħsibx ħażin, ma jpattix deni b' deni, ma jagħmilx biex juri ruħu, ma jixtieqx deni, fih m' hemm ebda qerq, xejn ma jagħmel fil- moħbi, ma jifraħx bid- deni, mhuwiex għajjur, jemmen kollox, ma jintefaħx, ma jippretendi xejn, huwa kast, mhuwiex ambizzjuż; huwa indifferenti fl- istat tiegħu, ma jgergirx b' rassenjazjoni naturali, u tant ħwejjeġ oħra prezzjużi, u kollox huwa fih skont in- natura.

It- tfal żgħar għandhom tassew sentimenti innoċenti u sbieħ, iżda huma neqsin mill- prudenza b' mod naturali: għalhekk San Pawl jgħallimna biex ma nsirux tfal fis- sens, iżda tfal fil- malizzja.

Infatti t- tfal żgħar xejn ma jagħmlu b' ħażen, għax is- sempliċità hija fihom naturali, però huma bla prudenza, għax ma japprezzawx dak li hu denn ta' valur.

Ammen.

Qari mill- evanġelju skont Ġovanni:

F' dak iż- żmien Ġesù qal: Hekk Alla ħabb id- dinja, li ta l- uniġenitu Iben tiegħu: sabiex min jemmen fih, ma jintilifx, iżda jkollu l- ħajja ta' dejjem.

Kap. III, 16.

Omelija ta' Patri Franku

Alla jħobb ta' Alla li hu.

M' hemmx fejn tasal iżjed, meta huwa tana 'l Ibnu Ġesù: u miegħu bla ebda dubju tana kollox.

Huwa jridna magħqudin miegħu, ħaġa waħda miegħu, u għal dan il- fini tana 'l Ġesù Ibnu biex permezz tal- grazzja li mmeritalna bil- mewt tiegħu nistgħu nsiru wlied Alla adottivi u werrieta tal- ħajja eterna.

Minn ulied il- korla ta' Alla akkawża tad- dnub oriġinali sirna oġġett tal- ħniena tiegħu, u tal- glorja eterna magħqudin miegħu bl- imħabba.

Hekk Alla ħabb id- dinja li taha l- uniġenitu Iben tiegħu, u dan l- iben tiegħu Ġesù ġie fid- dinja, twieled minn Marija Verġni, għallimna t- triq tal- paċi, miet għalina fuq is- salib u mmeritalna l- grazzja ta' Alla.

Min jista' jfisser kemm ħabbna Alla, u kemm iħobbna — ħalaqna bla ebda mertu tagħna, ħabbna qabel ma ħabbejnieh aħna, jieħu kura tagħna, issantifikana bil- grazzja tiegħu, u jridna għal dejjem ingawdu mill- beatitudni tiegħu — Kemm aħna obbligati lejh!

Issa mhux biżżejjed li ħabbna Alla, jinħtieġ li kull qalb trid oħra: għalhekk għandna nħobbuh b' qalbna kollha, billi nħarsu l- kmandamenti tiegħu.

Kemm jintgħaraf min iħobb 'l Alla!

Kemm jintgħaraf min ma jħobbx 'l Alla!

Min iħobb 'l Alla ma jistax ikun li jobgħod ix- xbieha tiegħu.

U Alla ħalaq il- bniedem a xbieha tiegħu.

Skont in- natura ħadd ma jista' jħobb bniedem u fl- istess ħin jimmaltratta r- ritratt jew ix- xbieha tiegħu.

Immela hu giddieb min jgħid li jħobb 'l Alla, u jobgħod bniedem wieħed biss.

Mhux biżżejjed li Alla tana l- Iben tiegħu Ġesù, iżda jinħtieġ li aħna nemmnu fih b' fidi ferma u ħajja, nemmnu li hu l- Iben ta' Alla, il- medjatur wieħed tagħna, u jeħtieġ li nobduh.

Infatti San Pawl jikteb li Kristu mitmum fuq is- salib sar kawża ta' saħħa għal dawk kollha li lilu jobdu.

Immela allura aħna naslu biex ikollna l- ħajja eterna, meta aħna nħobbu 'l Alla b' qalbna kollha, billi ngħixu bl- ispirtu ta' Kristu li ġie fid- dinja mħabba fina bnedmin, u mħabba fis- saħħa tagħna.

Ġie Mgħallem u Salvatur tad- dinja.

Fl- aħħar ċena Kristu qal lill- Missier tiegħu: "Dina hija l- ħajja eterna li jagħrfu lilek, Alla wieħed veru, u 'l Ġesù Kristu li inti bgħatt."

Ma jistax ikun li r- ruħ ma tinġibidx dejjem taħt it- tmexxija tal- grazzja lejn Alla, meta tagħrfu Mħabba: Alla huwa mħabba: tagħrfu, u tagħtih qalbha kollha b' mod li hija tgħix fih, u huwa fiha.

Oh! xi glorja għall- bniedem li jmut vittma tal- imħabba lejn Alla!

Ammen.

Qari mill- imqaddes evanġelju skont Mattew:

F' dak iż- żmien Ġesù qal lill- iskulari tiegħu: Mhux kull min jgħidli: Sinjur, Sinjur, għad jidħol fis- saltna tas- smewwiet, iżda min jagħmel il- volontà ta' Missieri, li hu fis- smewwiet, dan stess għad jidħol fis- saltna tas- smewwiet.

Kap. VII, 21.

Omelija ta' Patri Franku

Alla huwa spirtu, u min jittratta miegħu jinħtieġ li jittratta bl- ispirtu u bil- verità, u mhux bil- kliem lanqas bil- gosti tal- qalb, lanqas bil- passjonijiet.

Waħda hija l- ħaġa neċessarja: li nagħmlu l- volontà ta' Alla, li nobdu għall- kmandamenti kollha tiegħu.

Dana għandna nitolbu lill- Missier tagħna tas- sema, ingħidulu: Ikun li trid kif fis- sema, hekka fl- art, jiġifieri nitolbuh li jagħtina l- grazzja li f' kollox nirrassenjaw ruħna mal- volontà tiegħu, u li nobdu għall- kmandamenti tiegħu.

Alla huwa s- Sinjur, u jikkmandana li nservuh, billi nagħmlu fedelment il- volontà tiegħu: huwa għarrafna, u jgħarrafna l- volontà tiegħu, ossija xi jrid minna, permezz tal- liġi naturali, u permezz tal- Knisja, u permezz tas- Superjuri leġittmi li fil- persuna tagħhom irid ikun magħruf, u permezz tal- ispirazzjonijiet divini tiegħu, u permezz tal- ġrajja, għaliex huwa hu li jrieġi, u li jiggverna kollox għall- volontà tiegħu.

Kollox volontà ta' Alla minbarra mid- dnub: immela min jagħmel id- dnub ikun irid dak li Alla ma jridx, u ma jkunx irid dak li Alla jrid.

Min jagħmel il- volontà ta' Alla għandu f' qalbu l- vera paċi tal- qalb: "U paċi fl- art lill- bnedmin ta' volontà tajba."

Min jagħmel il- volontà ta' Alla, Alla jagħmel il- volontà ta' dan is- serv jew ta' dina s- serva tiegħu.

Min jagħmel il- volontà jaħżen fis- sema t- teżori tal- merti.

Min jagħmel il- volontà jkun jadura 'l Alla bl- ispirtu u bil- verità.

Min jagħmel il- volontà dan hu li jidħol fis- saltna tas- smewwiet.

Min jagħmel il- volontà ta' Alla jingħaqad mal- istess volontà ta' Alla b' mod li jsir ħaġa waħda m' Alla.

Ma jkunx jagħmel il- volontà ta' Alla, min jopra b' intenzjoni mhux retta bħallikieku wieħed ma jisraqx biex ma jitlifx il- fama tiegħu, jew min għandu volontà mħejjija li ma jagħmilhiex għal xi raġuni bħallikieku biex ma jħallix ħajtu.

Xejn ma jkun jiswielu għas- salvazzjoni ta' ruħu min jagħmel il- volontà ta' Alla, jekk ma jipperseverax sal- aħħar fil- fedeltà lejn Alla billi jidneb gravament.

Kristu għallimna li min jippersevera sal- aħħar, dan ikun salv: u saħħaħ bl- eżempju dina t- tagħlima, għax is- sikkina li żvenatu fuq is- salib kienet l- ubbidjenza għall- volontà ta' Missieru.

Ammen.

Qari mill- evanġelju skont Ġovanni:

F' dak iż- żmien Ġesù qal lill- iskulari tiegħu: Il- paċi jiena nħalli lilkom, il- paċi tiegħi jiena nagħtikom: mhux kif tagħti d- dinja, jiena nagħtikom.

La titħawwadx il- qalb tagħkom, lanqas titbeżża' Kap XIV, 27.

Omelija ta' Patri Franku

Il- paċi hija t- teżor tal- qalb ta' kull bniedem.

Ikollu xi jkollu l- bniedem, u ma jkollux il- paċi ta' qalbu, għandu jkun dejjem infeliċi, bħala ħuta 'l barra mill- ilma.

Kulħadd ifittex il- paċi ta' qalbu, tant min hu tajjeb kemm min hu ħażin.

Il- midinbin jagħmlu d- dnub għalhekk biex igawdu l- paċi ta' qalbhom, billi jissodisfaw u jikkuntentaw in- natura mħassra tagħhom.

Dawn huma ingannati, u intant huma stess iġarrbu li d- dnub flok il- paċi jnissel fil- qalb inkwiet, u ma jixogħfux.

Jew paċi jew inkwiet.

Kif tagħti d- dinja l- paċi lill- bnedmin?

Hija toffrilhom kulma jogħġob lill- qalb skont in- natura mħassra: għalhekk twissihom li jfittxu l- flus, li jkollhom rikkezzi, li jfittxu l- unuri, u l- glorja tagħha, l- aqwa lokijiet, li jfittxu li jserrħu għajnejhom fuq dak li hu sabiħ u jikkaġunalhom il- gost fis- sensi: allura b' hekk huma jsibu dak li tixtieq il- qalb tagħhom.

Hija verità li qatt ma jista' wieħed ikollu l- vera paċi tal- qalb, allurmeta jagħmel dak li huwa kontra r- raġuni, kontra l- volontà ta' Alla, li ħalaqna għalih.

L- anġli fit- twelid ta' Ġesù stqarru li paċi fl- art hi għall- bnedmin ta' volontà tajba, jiġifieri inkwiet hemm għal dak li jrid dak li Alla ma jridx, jew li ma jridx dak li Alla jrid.

Santu Wistin, wara tant esperjenzi esklama u qal: Inti, o Sinjur, ħlaqtna għalik, u l- qalb tagħna hija inkwieta, sakemm fik ma tkunx straħet.

Kristu ddikjara li jagħtina l- paċi tiegħu mhux kif tagħti d- dinja l- paċi tagħha, iżda b' mod wisq anzi għalkollox kuntrarju.

Min fid- dinja jista' jasal biex jobsor li l- vera paċi qiegħda fit- tgħakkis, fil- faqar, fid- disprezzi, fis- sofferenzi?

Is- servi ta' Alla tħaddnu ma' dina r- regola ta' Ġesù Nazzarenu, u ġarrbu u stqarrew li tassew il- vera paċi hija biss fiha.

Min għandu l- vera paċi tal- qalb, xejn ma jkun jixtieq mill- ħwejjeġ ta' dina l- art.

Min ma jimpurtahx la minn unuri, la minn disprezzi ssibu għandu f' qalbu paċi kbira.

Il- paċi tal- iskulari tad- dinja hija frugħa ta' mument: kull bniedem ħaj huwa kollu kemm hu frugħa: il- mewt tagħti d- daqqa u jintgħaraf il- vojt.

Il- paċi tal- iskulari ta' Ġesù hija ħajja eterna: il- mewt tagħti d- daqqa, u huma jidħlu fir- renju tal- Paċi, siguri li qatt ma jistgħu jitilfuha.

Ammen.

Qari mill- imqaddes evanġelju skont Marku:

F' dak iż- żmien Ġesù qal lill- iskulari tiegħu: Tassew ingħidilkom li min ikun qal lil dina l- muntanja: Itqanqal, u ntefa' fil- baħar, u ma jkunx iddubita f' qalbu, iżda jkun emmen li jkun magħmul kulma jkun qal, ikun lilu magħmul.

Kap. XI, 23.

Omelija ta' Patri Franku

Il- fidi hija don ta' Alla, mhijiex ħaġa ta' kulħadd.

Hija don ta' Alla msieħeb bl- omnipotenza: tant hu veru li Kristu qalilna li dak li huwa impossibbli għall- bniedem, huwa possibbli għal Alla.

Dak li hu impossibbli għalik, isir lilek possibbli, jekk titolbu 'l Alla temmen tassew li Alla huwa Omnipotenti.

Ħadd ma jitlob bil- verità, jekk bil- verità ma jemminx.

Mhux forsi impossibbli għall- bniedem li b' kelma jċaqlaq muntanja minn banda għal oħra?

Issa Kristu qal li min b' fidi ferma jkun emmen li jkun magħmul kulma jkun qal, ikun lilu magħmul.

X' inhija l- fidi?

Hija persważjoni fil- qalb fuq ħwejjeġ li ma jidhrux: dak li inti ma tarax, dak li ma jidhirx inti tammettih fik bil- persważjoni iktar minn li tarah b' għajnejk, allura inti tassew temmen.

Dina l- persważjoni mhijiex kelma vojta, iżda tintgħaraf anki naturalment mill- opri, kif jixhed San Ġakbu: "Urini l- fidi tiegħek mill- opri tiegħek."

Permezz tal- fidi nistgħu biss nogħġbu lil Alla, kif jikteb San Pawl: "Huwa impossibbli li wieħed jogħġob 'l Alla mingħajr il- fidi."

Min jgħid f' qalbu: Min jaf hux veru?

Dan m' għandux fidi, għax min jiddubita tonqos fih il- persważjoni.

Il- fidi għandha tkun ferma: u mingħajrha ħadd ma jista' jitlob, ħadd ma jista' jopra b' intenzjoni retta, ħadd ma jista' jindem.

Hemm miktub li mingħajr il- biża' ħadd ma jista' jkun iġġustifikat, u ħadd ma jista' jibża' jekk ma jemminx li Alla hu, u li jippremja t- tajbin, u li jikkastiga l- ħżiena.

Il- fidi ferma għandha tkun ħajja, jiġifieri msieħba bl- opri tal- ġustizzja: infatti San Ġakbu jikteb: "X' jiswa aħwa tiegħi li wieħed jgħid li għandu l- fidi, u opri ma għandux.

Forsi dina l- fidi tista' ssalvah?

Kif il- ġisem mingħajr ruħ huwa mejjet, hekk ukoll il- fidi hija mejta mingħajr opri."

Il- bniedem jiġi ġġustifikat mill- opri, u mhux biss mill- fidi waħidha.

Intant hemm l- opri għax hemm il- fidi, u fidi mejta bħallikieku m' hemmx fidi, għax ma tistax issalva 'l ħadd.

Il- fidi għandha tkun kostanti: immela m' għandux fidi min jiċħad dak li jemmen quddiem il- biża' tal- mewt: jeħtieġ li wieħed jistqarrha quddiem kulħadd u dejjem anki taħt il- piena tal- mewt, bħalma għamlu l- qaddisin martri.

Min internament ikun jammetti l- verità, iżda obbligat li jistqarrha esternament, jiċħadha, mhux veru li jkun jemmen b' fidi ferma, li jkun jemmen b' fidi ħajja, u għalhekk jintilef.

Il- fidi għandha tkun universali, immela min ma jemminx artiklu wieħed biss tal- fidi, dan huwa eretiku, dan hu mingħajr fidi għax l- awtorità hija waħda, il- verità tal- kliem ta' Alla, li la jqarraq u lanqas jitqarraq.

Jeħtieġ li wieħed jemmen kulma temmen u tgħallem il- Knisja Kattolika, li hija infallibbli bl- awtorità ta' Alla, u msaħħa bis- siġilli tad- divinità.

Mingħajr dubju li jintilef għal dejjem min ma jżommx il- fidi kattolika u ma jħarishiex sħiħa u bla taħsir, kif jgħallem is- simbolu Atanasjan.

Ammen.

Qari mill- imqaddes evanġelju skont Mattew.

F' dak iż- żmien Ġesù qal lill- iskulari tiegħu: Agħmlu għalikom teżori fis- sema: fejn la s- sadid, lanqas il- kamla ma jtemmu, u fejn il- ħallelin ma jħaffrux lanqas jisirqu.

Għax fejn huwa t- teżor tiegħek, hemm ukoll hija qalbek.

Kap. VI, 20- 21.

Omelija ta' Patri Franku

Issa huwa ż- żmien li naħdmu, għax jiġi lejl li fih ma nkunux nistgħu naħdmu.

Naħdmu għal wara l- mewt billi naħżnu teżori fis- sema ta' opri tajba.

Bosta jaħdmu u b' tant tħabrik biex irekknu teżori fuq dina l- art taħt saqaf ta' inċertezzi, għax kull mument il- mewt tista' tneżżagħhom, u ħaddieħor jidħol werriet tagħhom bla ma jkun tħabat xejn, jew għax il- ħallelin jisirquhomlhom bil- malizzja u bl- industrija ta' moħħhom, jew għax iż- żmien jgħarraqhomlhom.

Issa huwa ż- żmien li nagħmlu għalina teżori, u naħżnuhom fis- sigurezza biex ingawduhom eternament fis- sema.

It- teżori għas- sema ma jinħadmux bħalma jinħadmu t- teżori għal dina l- art.

Jenħtieġ li nagħmlu ħażna ta' opri tajba, billi nagħmluhom b' intenzjoni retta, u fl- istat tal- grazzja, għax altrimenti jkunu mneżżgħin mill- mertu, u xejn minnhom ma nieħdu ħlief konfużjoni.

Taħdem b' intenzjoni retta, meta inti titqanqal minn kawża ta' fidi, minn kawża li fiha jindaħal Alla, għax inkella tkun intenzjoni naturali indenja ta' mertu, meta inti titqanqal biex tissodisfa l- aptiti tiegħek, il- ġibdiet tiegħek għat- tifħir, għall- pjaċiri, għall- qligħ.

U allura f' mewtek tisma' mill- Imħallef: "Inti ħadtu l- ħlas tiegħek, u ħadtu fuq l- art."

Mhux il- virtù, iżda l- kawża tal- virtù għandha l- ħlas quddiem Alla.

Żomm dejjem ruħek fl- istat tal- grazzja mħabba l- ħin ta' mewtek moħbi, u mħabba l- mertu ta' kull ġid li inti tagħmel: approva sinċerament kull opra tajba li saret u li ssir, u jkollok teżor immens fis- sema.

Għix dejjem beżgħani li tista' titlef it- teżori tiegħek, jew bi dnub mejjet, jew bil- vanaglorja.

Jekk Alla huwa t- teżor tiegħek, kun af li inti allura spiss taħseb f' Alla; iżda jekk inti taħseb biex togħġob lilek innifsek jew lill- bnedmin, allura t- teżor tiegħek huwa mhux fis- sema, iżda fuq dina l- art, li tgħaddi f' għamża ta' għajn.

Infatti Kristu qal: Fejn hemm it- teżor tiegħek hemm ukoll hija qalbek: mill- qalb joħroġ il- ħsieb, toħroġ ix- xewqa, u toħroġ kull opra.

Teżor maħżun fuq dina l- art jaggrava r- ruħ u l- ġisem: vera frugħa tal- frugħat għax il- flus huma xewk b' xhud tal- esperjenza.

Teżor maħżun fis- sema huwa solliev, huwa konfort, li jagħti paċi perfetta lill- qalb tal- bniedem.

Opri ta' tgħakkis, opri ta' paċenzja, opri ta' ħniena huma l- prezz ta' dan it- teżor tas- sema.

Opri tad- demm u tal- laħam fix- xewqat, fiż- żina, fix- xeħħa, fir- regħba għall- flus, u fix- xewqat tal- kburija huma teżori li jintemmu mal- mewt, li ddaħħal fil- ħabs etern 'il min ikun tgħarras magħhom.

Ammen.

Qari mill- imqaddes evanġelju skont Mattew.

F' dak iż- żmien Ġesù qal lill- iskulari tiegħu: Il- ħwejjeġ kollha li intom tridu li l- bnedmin jagħmlu lilkom, intom ukoll agħmlu lilhom.

Għax dina hija l- liġi, u l- profeti.

Kap. VII, 12.

Omelija ta' Patri Franku

Hija liġi tal- Altissmu: Ħobb il- proxxmu tiegħek bħalek innifsek.

Alla assenja b' regola lilna nfusna fl- imġiba tagħna lejn il- proxxmu.

Ħobb il- proxxmu tiegħek bħalek innifsek, jiġifieri: dak li trid magħmul lilek innifsek, inti wkoll agħmlu lil ħaddieħor, u dak li inti ma tridx magħmul lilek innifsek, la tagħmlux lil ħaddieħor.

Il- proxxmu hu kull bniedem fil- bżonn tal- għajnuna: u min jeskludi bniedem wieħed biss, ma jkunx jagħraf il- proxxmu, iżda lilu nnifsu fis- sodisfazzjon.

Min iħobb il- proxxmu jeħtieġ li jħaddan 'il kulħadd, altrimenti, jekk iħobb biss 'il min iħobbu, jew 'il min irid, ossija bil- partikularità, ma jkunx iħobb il- proxxmu, li aħna għandna nħobbuh għax hu xbieha ta' Alla, jew għax ikun fil- bżonn tal- għajnuna, u għall- insara għax fih Kristu jridna nagħrfu l- persuna tiegħu nnifsu b' mod li kull ġid jew kull deni li nagħmlu lil bniedem nisrani, Kristu jgħoddu magħmul miegħu nnifsu.

Iżda fuq kollox għandna nħobbu l- proxxmu tagħna bħalna nfusna, għax Alla hekk jikkmanda.

Tħobb il- proxxmu tiegħek bħalek innifsek, meta inti tridlu dak li inti trid lilek.

Inti trid min jagħmillek il- ġid, inti wkoll agħmel il- ġid lil ħaddieħor.

Inti trid min jevitalek id- deni — Inti trid min jaqdik — Inti trid min jurik l- ingann — Inti trid min jiddefendik — Inti trid min jikkonsolak —Inti trid min iħenn għalik — Inti trid min jaħfirlek — Inti trid min iroddlok dak li hu tiegħek — Inti trid min jindikalek 'il min serqek: issa però jekk tipprevedi għalik innifsek inkomodu gravi billi tindika l- ħalliel, allura ma intix obbligat li tagħmlu, għax il- karità l- ewwel hija għalik — Inti trid min isewwilek il- ħsarat fil- ġid ta' saħħtek, jew tal- fama, jew tas- sustanzi tiegħek: dan għandek tagħmlu b' ġustizzja — Inti trid min idewwik — Inti trid li jikkonservalek, u jagħtik dak li inti tkun tlift min ikun sabu — Inti trid min jagħdrek — Inti trid min ikun fidil lejk — Inti trid min jikkoreġik — Inti trid min jisilfek — Inti trid min jirrispettak — Inti trid min jifraħ miegħek — Inti trid min jibki miegħek — Inti trid min ibierkek — Inti trid min jagħtik parir tajjeb — Inti trid min jgħallmek — Inti trid min jilqgħek u l- bqija. — Iva hekk għandek tagħmel lill- oħrajn, il- ħwejjeġ kollha li inti trid li l- bnedmin jagħmlu lilek: għax dina hija l- liġi, u l- profeti.

M' għandekx immela tagħmel lil ħaddieħor dak li inti ma tridx li l- bnedmin jagħmlu lilek — Inti ma tridx min jisirqek, min joqtlok, min jigdeb kontra tiegħek, min isawtek, min jitkellem ħażin fuqek, min jingannak, min jagħmillek ħsara, jew deni, min jimmaltrattak, min jgħid id- difetti tiegħek, min isewwidlek qalbek, min ipattilek in- nuqqas tiegħek u l- bqija.

Kun af li kulma tiżra' hawn, ikollok taħsdu hemm fit- tribunal ta' Kristu.

Ammen.

F' dak iż- żmien Ġesù qal lill- iskulari tiegħu: Fittxu l- ewwel is- saltna ta' Alla, u l- ġustizzja tiegħu: u dawn il- ħwejjeġ kollha jingħataw lilkom b' żieda.

Kap. VI, 33.

Omelija ta' Patri Franku

L- ewwel okkupazzjoni tagħna għandna tkun li nfittxu r- renju ta' Alla, jiġifieri li naħdmu biex immorru l- Ġenna, li hu r- renju ta' Alla, u li nfittxu wkoll il- ġustizzja tiegħu, li hija t- triq għall- Ġenna.

Ir- renju ta' Alla huwa Alla nnifsu veru premju tal- fidili tiegħu: il- ġustizzja tar- renju ta' Alla, hija l- osservanza tal- Liġi, li hija l- mezz għalina biex naslu fil- Ġenna, nakkwistaw 'l Alla.

Iva l- ewwel ħsieb tagħna hu li nfittxu 'l Alla u li nagħmlu d- dmirijiet tagħna lejn Alla, lejn il- proxxmu, u lejna nfusna.

Ir- renju ta' Alla hija l- Ġenna, u l- ġustizzja tiegħu l- osservanza tal- Liġi.

Kristu qal lid- duttur tal- liġi li ried jaf minnu x' kellu jagħmel biex ikollu l- ħajja eterna: Inti rrispondejt tajjeb, meta għidtli li fil- Liġi hemm miktub li għandek tħobb 'l Alla tiegħek b' qalbek kollha, u b' ruħek kollha, u bil- forzi tiegħek kollha, u bil- ħsieb tiegħek kollu: u l- proxxmu tiegħek bħalek innifsek.

Iva rrispondejt tajjeb: "Agħmel dan u inti tgħix."

Immela l- osservanza tal- liġi twassalna fir- renju ta' Alla, u mingħajrha telfien ta' dejjem.

Iva, naħsbu f' Alla, u Alla jaħseb fina kif għallimna Kristu: Fittxu l- ewwel ir- renju ta' Alla, u l- ġustizzja tiegħu, u l- ħwejjeġ l- oħra li jmissu l- ħajja temporali, ikel, xorb, u għata u kull ħaġa oħra ta' bżonn tintgħata lilkom b' żieda.

Inħarsu l- liġi, u allura barra mill- vera paċi tal- qalb, ikollna kollox: u xejn ma jkun jonqos lilna, kif hemm ukoll miktub fil- ktieb tas- salmi: "Dawk li jfittxu s- Sinjur, ebda ġid ma jonqos lilhom."

Dina l- verità hija kkonfermata bil- fatt: u hawn insemmi minn tant u tant oħrajn il- miraklu ta' Kristu li għamel fid- deżert billi xebba' kważi erbat elef ruħ b' seba' ħobżiet u bi ftit ħut żgħir, u baqa' fdal sebat iqfief.

Kristu qal lid- dixxipli tiegħu: Għandi ħniena mill- folla, ilhom ġà tlitt ijiem miegħi, lanqas m' għandhom x' jieklu.

Jekk nibgħathom fi djarhom sajmin, iħosshom ħażin fit- triq, għax xi wħud minnhom kienu ġew mill- bogħod.

Folla ta' nies ifittxu 'l Alla, u l- ġustizzja bla ebda ħsieb ieħor ħlief li joqogħdu ma' Ġesù għall- ħajja spiritwali: ħasbu f' Ġesù, u Ġesù ħaseb fihom, u xejn ma naqas lilhom.

Marku VIII, 1- 9.

Alla ħalaqna għalih: ikun immela għalina l- uniku oġġett ta' qalbna, ta' ħsibijietna: ingħixu immela mistriħin fil- ħdan tal- Providenza tiegħu bla tħabrik għal dina l- ħajja temporali, għax hu jaf li aħna nenħtieġu l- ikel, ix- xorb, u l- għata.

Kemm iżjed jieħu kura tagħna hu li jieħu l- kura tat- tajr u tal- ġilju!

Ammen.

Qari mill- imqaddes evanġelju skont Mattew.

F' dak iż- żmien Ġesù qal lill- iskulari tiegħu: Il- ħsad tassew huwa bosta, u l- ħaddiema ftit.

Itolbu immela lis- Sid tal- ħsad, li jibgħat ħaddiema fil- ħsad tiegħu.

Kap. IX, 37- 38.

Omelija ta' Patri Franku

Il- ħsad huwa bosta: u min ma jarax in- numru li ma jintgħaddx in- numru tal- bnedmin fid- dinja?

U dawna huma kollha suġġetti għad- dmirijiet tagħhom: u kif jista' jkun li dawn josservawhom, jekk ma jkollhomx min jgħallimhomlhom?

Il- ħaddiema huma ftit: u min ma jarax li n- numru tal- ħaddiema li jgħallmu fid- dinja ma jistax ilaħħaq ma' tant nies?

Jenħtieġ li n- numru tal- ħaddiema jikber b' mod li jkunu jistgħu ilaħħqu fix- xogħol tal- ministerju dwar it- tagħlim nisrani.

San Pawl ra n- neċessità li joktor in- numru ta' dawk li jgħallmu għall- kultura tal- erwieħ, li huma bosta: ra li n- numru tas- saċerdoti għandu bżonn li jkun megħjun minn nies lajċi fil- ministerju tad- duttrina nisranija.

Għalhekk kiteb lil Timotew biex il- ħwejjeġ kollha li hu tgħallem minnu permezz ta' bosta xhieda jgħallimhom lil nies fidili, li jkunu wkoll kapaċi jgħallmuhom lill- oħrajn.

Kap. II, 2.

Kull bniedem għandu jitgħallem x' għandu jemmen, u x' għandu jopra dwar id- dmir tiegħu lejn Alla, dwar id- dmir tiegħu lejn il- proxxmu, u dwar id- dmir tiegħu lejh innifsu, u x' għandu josserva u jagħmel dwar is- sagramenti.

Il- ħsad huwa bosta, u l- ħaddiema huma ftit: kif jista' wieħed jirrimedja biex il- ħaddiema jkunu numerużi?

Il- mezz huwa wieħed imqiegħed f' idejn Alla u f' idejna.

Itolbu, qal, Ġesù, lis- Sid tal- ħsad li jibgħat hu l- ħaddiema fil- ħsad tiegħu.

F' idejn Alla l- grazzja, u f' idejna l- orazzjoni, li nitolbu 'l Alla jagħti l- vokazzjoni għall- ministerju tat- tagħlim.

Il- vokazzjoni hija ħaġa ta' jdejn Alla.

Dwar il- vokazzjoni u l- grazzja tas- saċerdoti San Pawl jikteb li ħadd ma jieħu b' idejh l- unur li jsir saċerdot, iżda min ikun imsejjaħ minn Alla bħal Aronne.

Fil- parabbola tal- ħinijiet, Kristu qal li l- kap tal- familja ħareġ f' diversi ħinijiet, u bagħat diversi ħaddiema fil- qasam tiegħu biex jaħdmu fid- dwieli: huma bil- vokazzjoni ħadmu, u ħadu l- ħlas.

Ħadd minnhom ma kien imur jaħdem kieku ma bagħathomx il- kap tal- familja, li bil- grazzja tiegħu sejħilhom u bagħathom.

F' dina l- parabbola jinġabru dawk in- nies kollha li huma b' xi mod kapaċi bil- grazzja ta' Alla li jaħdmu fil- knisja għas- saħħa tal- erwieħ, u speċjalment li jgħallmu d- duttrina.

Min ma jarax il- virtù tal- orazzjoni tagħna quddiem Alla, li jibgħat operarji għas- saħħa tal- erwieħ, wara li jkun sema' t- talb tagħna.

Kelma waħda qal Ġesù biex ikun hawn fid- dinja min jagħmel is- Sagramenti, min jgħallem, u min jikkonverti l- erwieħ, u li jippreservahom bil- kultura, u bit- talb.

Kelma waħda.

"Itolbu lis- Sid tal- ħsad li jibgħat ħaddiema fil- Qasam tiegħu."

Ammen.

Qari mill- imqaddes evanġelju skont Luqa.

F' dak iż- żmien Ġesù qal lill- iskulari tiegħu: Agħtu, u lilkom jiġi mogħti: kejla tajba, u mimlija, u marsusa u mfawra jagħtu fil- ħdan tagħkom.

Għaliex bl- istess kejl, li bih intom tkunu kejjiltu, ikun lilkom imkejjel.

Kap. VI, 38.

Omelija ta' Patri Franku

L- imġiba tagħna mal- proxxmu hija l- kawża tal- hena temporali u eterna, jew tal- infeliċità temporali u eterna tagħna.

Jekk aħna nittrattaw tajjeb il- proxxmu, beati aħna: jekk għall- kuntrarju nittrattaw ħażin mal- proxxmu, imsejknin aħna.

Kull għajnuna tant temporali kemm ukoll spiritwali li aħna nagħtu lill- proxxmu fil- bżonn tinqaleb ukoll għal fuqna b' ġid akbar, bl- abbundanza, kif jipperswadina Kristu bil- kelma infallibbli tiegħu.

Huwa qal: Agħtu, u lilkom jiġi mogħti: kejla tajba, u mimlija, u marsusa u mfawra jagħtu fil- ħdan tagħkom.

Kristu għallimna li Alla jġib lilu nnifsu magħna, kif aħna nġibu lilna nfusna max- xbieha tiegħu, li huwa l- bniedem.

Infatti qiegħed għalina regola li bl- istess kejl, li bih inkunu kejjilna, ikun lilna mkejjel.

Imkejjel minn min?

Minn Alla li jrieġi u li jiggverna kollox għall- volontà tiegħu.

Int min inti: jekk tagħmel ħniena, ħniena inti ssib: jekk tagħmel vendetta, vendetta inti ssib: jekk tittratta bil- ġustizzja tkun bil- ġustizzja ttrattat.

Kif tkejjel ikun lilek imkejjel: tagħti ftit, imkejjel ikun lilek bil- ftit, tagħti wisq, imkejjel ikun lilek bil- wisq.

U dina hija verità li ħarġet mill- fomm tal- Imgħallem Divin tagħna Kristu Ġesù, li tana l- kmandament tal- imħabba, wieħed lejn l- ieħor.

Mhijiex fik ħniena tal- grazzja u denja ta' ħlas quddiem Alla dik li inti tagħmel ma' min lilek jogħġob, iżda hija ħniena tan- natura, li fuqha Kristu qal: Jekk tħobbu biss 'il min iħobbkom, xi ħlas ikollkom intom?

Il- ħniena tal- grazzja tinfirex għal kull min ikun fil- bżonn, ikun min ikun, anki l- aqwa għadu, għax tilmaħ f' kull bniedem ix- xbieha ta' Alla.

In- natura tfittex dak li hu tagħha, u jekk xi ħadd jinġurjaha tfittex bil- ġustizzja dak li hu tagħha.

Huwa veru li ma hemmx ħtija għal min ifittex bil- ġustizzja dak li hu tiegħu mingħajr spirtu ta' vendetta: iżda b' danakollu min jagħmel hekk ikun ittrattat bil- ġustizzja minn Alla.

Inti fittixt dak li hu tiegħek bil- ġustizzja: issa Alla jfittex ukoll bil- ġustizzja dak li hu tiegħu: ifittex minnek l- inġurji li inti bid- dnubiet għamilt lill- Maestà tiegħu.

Bl- istess kejl li tkunu kejjiltu bih, ikun lilkom imkejjel: kejjilt bil- ħniena, ikun lilek imkejjel bil- ħniena, kejjilt bil- ġustizzja jkun lilek imkejjel bil- ġustizzja.

Oh kemm hija tremenda l- Ġustizzja ta' Alla!

Ammen.

Qari mill- imqaddes evanġelju skont Luqa.

F' dak iż- żmien Ġesù daħal f' Kafarnau.

U s- seftur ta' wieħed Ċenturjun kien marid gravi, u wasal biex imut: li kien lilu għażiż u prezzjuż.

Kap. VII, 1.

U l- bqija sal- vers 10.

Omelija ta' Patri Franku

Għandna quddiemna seftur marid u fuq il- pont tal- mewt.

Dan kien seftur għażiż u prezzjuż għall- padrun tiegħu li kien ċenturjun.

Mingħajr ebda dubju li dan is- seftur kien prezzjuż għall- kwalitajiet tajba tiegħu: kien immela ubbidjent, bieżel, diliġent fid- dmir tiegħu, kien rispettuż.

Hija ħaġa naturali li bniedem jinħabb jew jinbagħad mill- azzjonijiet tiegħu tajba jew ħżiena.

Għandna quddiemna ċenturjun, li tassew rikonoxxenti jinteressa ruħu għall- fejqan tas- seftur tiegħu.

Għamel atti ta' umiljazzjoni billi rrikorra għand l- anzjani tal- Lhud biex dawn jittrattaw floku ma' Ġesù, billi hu kien pagan, u billi huma kienu tal- istess reliġjon ma' Kristu.

Dawna, imqanqlin mill- qima li hu kellu lejhom: kien iħobb il- Lhud, u kien bnielhom sinagoga: għalhekk ma rrifjutawx li jaqduh, u marru talbu 'l Ġesù biex ifejjaqlu s- seftur tiegħu.

Kemm hu naturali li kull qalb trid oħra!

Kristu wara r- rakkomandazzjoni tagħhom akkonsenta li jmur fid- dar taċ- ċenturjun, u jfejjaqlu s- seftur tiegħu bħala approvazzjoni tal- imġiba tajba tiegħu lejn ir- reliġjon Lhudija.

Għandna quddiemna 'l Ġesù, li ma jafx jiċħad xejn lil min jitolbu.

Kien Ġesù sejjer magħhom id- dar taċ- ċenturjun, u meta kien mhux bogħod minnha, iċ- ċenturjun impressjonat mid- dinjità u mill- potenza ta' Ġesù raha bi kbira li personaġġ divin jidħol taħt is- saqaf tad- dar tiegħu.

Għalhekk bagħat ħbieb tiegħu biex jgħidu lil Ġesù li ma jmurx, għax iġġudika lilu nnifsu mhux denn li Ġesù jidħol għandu, u li għalhekk ma marx huwa nnifsu jitolbu għas- seftur, u li kien biżżejjed li jgħid Ġesù l- kelma u s- seftur ikun imfejjaq.

"Sinjur ma iniex denn li inti tidħol taħt is- saqaf tiegħi."

Dan il- kliem ħareġ mill- fomm taċ- ċenturjun, u ħareġ bla ebda dubju bis- sinċerità kollha, u b' vera persważjoni: dan il- kliem, il- knisja ħaditu minn fomm iċ- ċenturjun u qegħditu fuq il- fomm tas- Saċerdoti tagħha għal qabel it- tqarbin.

Għandna quddiemna l- ħbieb li ċ- ċenturjun bagħat għand Ġesù biex jgħidulu ma jmurx id- dar, iżda li jgħid il- kelma, u s- seftur ifiq: għax jiena, qalilhom jgħidulu, ukoll bniedem suġġett għall- awtorità, għandi taħti suldati, u ngħid lil wieħed: Mur, u jmur: u lill- ieħor: Ejja, u jiġi: u lis- seftur tiegħi: Agħmel dan, u jagħmlu.

Il- ħbieb wasslu f' widnejn Ġesù dan il- kliem kollu taċ- ċenturjun, u Ġesù stagħġeb meta semgħu, u qal lill- folla li kienet hemm: Tassew ngħidilkom li jiena ma sibtx tant fidi f' Iżraeli.

Dawk li kienu mibgħutin sabu mfejjaq is- seftur, meta marru d- dar.

Mnejn tant fidi fiċ- ċenturjun?

Jew għax kien sema' fuq Ġesù, jew għax ra xi miraklu tiegħu: iżda fuq kollox il- Grazzja ta' Alla.

Ammen.

Qari mill- imqaddes evanġelju skont Marku.

F' dak iż- żmien Ġesù ġie għand id- dixxipli tiegħu, u ra folla kbira madwarhom, u l- Kittieba jitħaddtu magħhom.

U l- poplu kollu ra 'l Ġesù malajr stagħġbu, u beżgħu, u marru fuqu u sellmulu.

U hu staqsiehom: X' intom tikkwestjonaw bejnietkom?

U wieħed mill- folla wieġeb u qal: "Mgħallem, ġibt għandek 'l ibni, li għandu spirtu mutu."

Kap IX, 13.

U l- bqija sal- vers 28.

Omelija ta' Patri Franku

Għandna quddiemna missier li jitlob lid- dixxipli ta' Kristu biex ikeċċu minn ibnu spirtu mutu, li kien jaħqru b' mod aħrax wisq.

Id- dixxipli ma setgħux, u għalhekk irrikorra għand Kristu, u qallu: "Mgħallem, ġibt 'l ibni għandek, li għandu spirtu mutu, għax id- dixxipli tiegħek ma setgħux ikeċċuh: iżda jekk inti tista' xi ħaġa, ħenn għalina, u għinna."

Ġesù qallu: "Jekk tista' temmen kollox jista' jkun għal min jemmen."

Il- missier bid- dmugħ għajjat u qal: "Nemmen, Sinjur, għin in- nuqqas tal- fidi tiegħi."

Innutaw li l- fidi mhijiex ħaġa ta' kulħadd, għax Kristu qallu li jekk kien jista' jemmen, kollox jista' jkun għal min jemmen.

Hija domma ta' fidi li ħadd ma jista' jemmen mingħajr l- ispirazzjoni tal- Ispirtu Santu li tiġi qabel.

Il- grazzja hija ħaġa ta' Alla waħdu, u Alla bi ħwejġu jagħmel li jrid.

Dan il- missier ma kienx persważ li Kristu kien jista' jfejqu, kien jiddubita, u min jiddubita m' għandux fidi.

Il- fidi hija persważjoni ta' ħwejjeġ li ma jidhrux, u tintgħaraf mill- opri.

Jekk inti tista' xi ħaġa, qal dan il- missier lil Kristu, ħenn għalina u għinna: iżda wara li talbu biex jgħin in- nuqqas tal- fidi tiegħu, Kristu quddiem il- folla hedded l- ispirtu moqżież, u qallu: "Spirtu trux u mutu nikkmandak jiena li inti toħroġ minnu, u li qatt iżjed ma tidħol fih."

L- ispirtu ħareġ, u ħalla 'l dan l- iben bħal mejjet, li bosta qalu: "Miet."

Allura Ġesù żammlu idu, refgħu u qajmu qawwi u sħiħ.

Id- dixxipli ta' Kristu allura segretament staqsew lil Ġesù, għaliex huma ma setgħux ikeċċu 'l dan l- ispirtu.

Kien diġà Kristu ta s- setgħa lid- dixxipli li jkeċċu d- demonji, iżda għal dan l- ispirtu ma setgħux.

Għal dina l- mistoqsija Kristu wieġeb lid- dixxipli: "Dina x- xorta ta' demonji b' xejn ma tista' toħroġ ħlief bl- orazzjoni u bis- sawm."

Innutaw minn dan il- kliem li d- demonji mhumiex kollha ta' ħila waħda, iżda xi wħud huma iżjed ħorox mill- oħrajn.

X' inhuwa iktar potenti minn bniedem li jagħmel l- orazzjoni?

L- orazzjoni tissoponi fidi ferma, u l- orazzjoni tal- fidi tieħu mill- istess qawwa ta' Alla.

Il- kawża ta' kull vittorja hija l- Fidi.

U xi ngħidu għas- sawm?

Is- sawm jagħmel il- bnedmin anġli tas- sema, li huma bil- wisq iżjed potenti mid- demonji kollha.

Il- virtù tas- sawm tirrinforza kull virtù oħra, għax, kif tgħid il- Knisja li Alla bis- sawm tal- ġisem irażżan il- vizzju, jerfa' l- menti għall- ħwejjeġ tas- sema, jagħti l- virtù u l- premji.

L- orazzjoni u s- sawm flimkien iġibu minn Alla fil- bniedem mill- virtù u mill- potenza divina: immela kieku d- dixxipli ta' Kristu kienu allura bnedmin ta' orazzjoni u ta' sawm, kien jirnexxilhom li jkeċċu dan l- ispirtu ħażin, moqżież, trux u mutu minn dan l- iben, li sa minn tfulitu kien hekk maħqur minnu.

Napprezzaw l- orazzjoni u s- sawm ħalli nkunu bnedmin ta' Alla.

Ammen.

Extracted from Omeliji ta' Patri Franku.txt